**Max lehrt dat Reken un de Henn geiht koppheister**

van Edda Papke, in ’t oostfreeske Platt overdragen van Angelika Seidel

Max kann ’t haast all mit sien acht Jahr. He stippt Herengs, dresseert Höhner un Blindslangen. Max schütt de meeste Footballtoren. Un sülvst dat Strümpstoppen hett Oma hum bibrocht. Strümpstoppen! Bi ’n Jung! Man Max sien Ollen un sien Mesterske willen mehr. Max sall ennelk dat Reken lehren. Daarbi much Max al in d’ Kinnergaarn dat Hanteren mit Pappappels, -bejen un -tomaten neet. Un nu is dat Eenmaaleen an d’ Rieg. So ’n Schiet! Froo Achterjahn stellt hör Schooltask up de Mesterdisk un schufft hör Hand d’r boven in. Och nee, gliek treckt se dat Mathebook rut! Man wat Froo Achterjahn an ’t Lücht haalt, is ’n Henn. Witt un mit swart Ogen kickt sük de Henn bang um.

„Dat is Frieda“, stellt Froo Achterjahn vör. „Uns Rekenhenn.“

De Klass guffelt. „’n Rekenhenn gifft dat neet!“

„Frieda gifft dat doch“, seggt Froo Achterjahn. „Un se heet Rekenhenn, wiel se reken kann.“

Nu pruusten de Schölers ut vör Lachen.

„Wedden wi?“

„Jaaaaa!“

„Good! Ik stell jo ’n Rekenupgaav un ji seggen de Antwoord. Wenn de richtig is, geiht de Henn koppheister, ji worden dat gewahr.“

„Un wo is dat mit ’n Weddinsatz?“, will Max weten. „Sünner Weddinsatz is dat overhoopt keen richtigen Wedd.“

„Wenn een de richtige Antwoord weet, kriggt de van mi ’n Peppermüntbontje. Un daarto sehnt ji ’n Henn, de koppheister geiht.“

De mollige Hannes van de achterste Rieg röppt: „Hurra, Peppermüntbontjes!“

Dat is all dumm Tüüg, denkt Max. Wenn een sük mit dat Dresseren van Höhner un Blindslangen utkennt, denn he: Dat gifft keen Höhner, de reken könen. Un ok keen Höhner, de koppheister gahnt.

„Een maal een?“

„Een“, seggt Max un kriggt de eerste Peppermüntbontje. Bi disse Upgaav hett he neet lang overleggen musst. De Henn ok neet. De ritt een Been in de Höcht, dreiht sük eenmaal um de egen Ass, dat de Bürzel na boven steiht un kakelt un spektakelt.

Dönnerslag! Wo is dat mögelk?

„Twee maal twee?“

„Veer!“, röppt Max un is weer de Eerst, de de richtige Antwoord weet. Veer maal dreiht sük de Henn koppheister, kakelt un spektakelt.

Ok bi de anner Upgaven is keeneen so fix as Max. An ’t Enn van de Mathestünn hett Max twee Hannen vull Peppermüntbontjes. Un he weet, dat Reken neet besünners leep is. In all de tokomen Stünnen will he ok uppassen un mitreken, villicht lehrt he denn ok de Trick, wo de Henn koppheister geiht.

Woordenverklaren:

*stippen* – stippen (Angeltechnik besonders für kleine Fische); *guffeln* – ki­chern; *Bürzel* – Bürzel (hinteres oberes Rückengefieder), *leep* – schlimm